Oficialusis leidinys L 194 , 27/07/1999 p. 0066 - 0067



Komisijos sprendimas 1999 m. liepos 26 d. dėl tam tikrų apsaugos priemonių, taikomų tam tikriems iš Malaizijos (pusiasalio) ir Australijos įvežamiems vaisiais mintantiems šikšnosparniams, šunims ir katėms (pranešta dokumentu Nr. C(1999) 2467) (tekstas svarbus EEE) (1999/507/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB [1] su paskutiniais pakeitimais, padarytais Direktyva 96/43/EB [2], ypač į jos 18 straipsnio 1 dalį, (1) kadangi pagrindiniai gyvūnų sveikatos reikalavimai, kurių turi laikytis valstybės narės iš trečiųjų šalių importuodamos šunis, kates ir kitus gyvūnus, imlius pasiutligei, yra nustatyti Direktyvoje 92/65/EEB [3]; kadangi veterinarinių sertifikatų išdavimas vis dar nėra suvienodintas; (2) kadangi žmonių mirtimis pasibaigę Hendra ir Nipah ligų atvejai buvo paskelbti atitinkamai Australijoje ir Malaizijoje; (3) kadangi Pteropus rūšies vaisiais minantys šikšnosparniai laikomi Hendra ligos viruso šeimininkai gamtoje bei įtariami kaip Nipah ligos viruso nešiotojai; kadangi šiuose žinduoliuose nepastebimi klinikiniai ligos požymiai, o virusas gali išlikti, net jei yra jį neutralizuojančių antikūnių; (4) kadangi vaisiais minantys šikšnosparniai retkarčiais yra importuojami iš trečiųjų šalių; kadangi belaukiant, kol bus apibrėžti Bendrijos gyvūnų sveikatos reikalavimai, taikomi iš trečiųjų šalių importuojamiems vaisiais mintantiems šikšnosparniams, būtina nustatyti tam tikras apsaugos priemones nuo Hendra ir Nipah ligų; (5) kadangi Hendra ligą gali perduoti katės, be to, šunys ir katės serga Nipah liga; kadangi neapsisaugojimas nuo šių virusų skatina sergančių ir sveikstančių gyvūnų serokonversiją, kuri gali būti nustatyta laboratoriniais tyrimais; (6) kadangi ši zoonozinė liga pirmiau minėtose šalyse gali sukelti pavojų žmonėms ir ligoms imliems gyvūnams Bendrijoje; (7) kadangi Bendrijos mastu būtina patvirtinti apsaugos priemones, taikomas iš Malaizijos (pusiasalio) ir Australijos importuojant vaisiais mintančius šikšnosparnius, šunis ir kates; (8) kadangi šis sprendimas atitinka Veterinarijos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis 1. Pteropus rūšies vaisiais mintančių šikšnosparnių importas iš Malaizijos (pusiasalio) ir Australijos draudžiamas. 2. Nukrypstant nuo straipsnio 1 dalies ir nepažeidžiant Tarybos direktyvos 92/65/EEB nuostatų, Pteropus rūšies vaisiais minantys šikšnosparniai gali būti importuojami šiomis sąlygomis: - gyvūnai yra kilę iš nelaisvėje laikomų kolonijų ir - gyvūnai ne mažiau kaip 60 dienų buvo laikomi karantine, ir - gyvūnams buvo atliktas serumo neutralizacijos arba patvirtintas ELISA Hendra ir Nipah ligas sukeliančių virusų antikūnių identifikavimo testas, kurį kompetentingos institucijos atliko šiuos tyrimus atlikti patvirtintoje laboratorijoje, naudodamos per du kartus paimtus kraujo mėginius, tarp kurių laiko tarpas siekia nuo 21 iki 30 dienų, o antrasis mėginys buvo paimtas per 10 dienų po eksporto, ir buvo gauti neigiami rezultatai. 2 straipsnis 1. Šunų ir kačių importas iš Malaizijos (pusiasalio) draudžiamas. 2. Nukrypstant nuo straipsnio 1 dalies, šunys ir katės gali būti importuojami šiomis sąlygomis: - gyvūnai ne mažiau kaip 60 dienų iki eksporto neturėjo jokių kontaktų su kiaulėmis ir - gyvūnai nebuvo laikomi ūkiuose, kuriuose per paskutines 60 dienų buvo patvirtinti Nipah ligos atvejai, ir - gyvūnams buvo atliktas IgM ir IgG ELISA testas, kurį kompetentingos veterinarijos institucijos atliko laboratorijoje, patvirtintoje tirti Nipah ligą sukeliančių virusų antikūnius, naudodamos kraujo mėginį, paimtą per 10 dienų po eksporto, ir buvo gauti neigiami rezultatai. 3 straipsnis 1. Kačių importas iš Australijos draudžiamas. 2. Nukrypstant nuo straipsnio 1 dalies, katės gali būti importuotos šiomis sąlygomis: - gyvūnai nebuvo laikomi ūkiuose, kuriuose per paskutines 60 dienų buvo nustatyti Hendra ligos atvejai, ir - gyvūnams buvo atliktas IgM ir IgG ELISA testas, kurį kompetentingos veterinarijos institucijos atliko laboratorijoje, patvirtintoje tirti Hendra ligą sukeliančių virusų antikūnus, naudodamos kraujo mėginį, paimtą per 10 dienų po eksporto, ir buvo gauti neigiami rezultatai. 4 straipsnis Valstybės narės iš dalies pakeičia Malaizijai (pusiasaliui) ir Australijai taikomas priemones, siekdamos jas suderinti su šiuo sprendimu. Apie tai jos praneša Komisijai. 5 straipsnis Šis sprendimas skirtas valstybėms narėms. Priimta Briuselyje, 1999 m. liepos 26 d. Komisijos vardu Franz Fischler Komisijos narys [1] OL L 268, 1991 9 24, p. 56. [2] OL L 162, 1996 7 1, p. 1. [3] OL L 268, 1992 9 14, p. 54. --------------------------------------------------